CELEX: 32022R0826
Language: lt
Date: 2022-05-23 00:00:00
Title: Komisijos deleguotasis reglamentas (ES) 2022/826 2022 m. kovo 23 d. kuriuo ištaisomos ir iš dalies keičiamos Europos Parlamento ir Tarybos reglamento (ES) 2019/1241 nuostatos dėl jūrinių plekšnių zonai taikomų išimčių

2022 5 30   
               
               
                  LT
               
               
                  Europos Sąjungos oficialusis leidinys
               
               
                  L 147/22
               
            
         KOMISIJOS DELEGUOTASIS REGLAMENTAS (ES) 2022/826
         2022 m. kovo 23 d.
         kuriuo ištaisomos ir iš dalies keičiamos Europos Parlamento ir Tarybos reglamento (ES) 2019/1241 nuostatos dėl jūrinių plekšnių zonai taikomų išimčių
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. birželio 20 d. Europos Parlamento ir Tarybos reglamentą (ES) 2019/1241 dėl žuvininkystės išteklių išsaugojimo ir jūrų ekosistemų apsaugos taikant technines priemones, kuriuo iš dalies keičiami Tarybos reglamentai (EB) Nr. 1967/2006, (EB) Nr. 1224/2009 ir Europos Parlamento ir Tarybos reglamentai (ES) Nr. 1380/2013, (ES) 2016/1139, (ES) 2018/973, (ES) 2019/472 ir (ES) 2019/1022 ir panaikinami Tarybos reglamentai (EB) Nr. 894/97, (EB) Nr. 850/98, (EB) Nr. 2549/2000, (EB) Nr. 254/2002, (EB) Nr. 812/2004 bei (EB) Nr. 2187/2005 (1), ypač į jo 15 straipsnio 2 dalį,
         kadangi:
         
                     (1)
                  
                  
                     Reglamento (ES) 2019/1241 dėl žuvininkystės išteklių išsaugojimo ir jūrų ekosistemų apsaugos taikant technines priemones V priedo C dalyje yra klaida ir ji turi būti ištaisyta;
                  
               
                     (2)
                  
                  
                     nors Deleguotojo reglamento (ES) 2021/1160 (2) 5 konstatuojamosios dalies redakcijose kai kuriomis kalbomis minimi jūriniai užmetamieji tinklai, kurie traukiami laivui nuleidus inkarą, atitinkamoje priedo nuostatoje nurodyti tik jūriniai užmetamieji tinklai. Atsižvelgiant į tai, kad Reglamento (ES) 2019/1241 6 straipsnio 18 punkte nedaromas skirtumas tarp jūrinių užmetamųjų tinklų ir škotiškų traukiamųjų tinklų, galima klaidingai suprasti, kad dabartinė V priedo nuostata taikoma ir jūriniams užmetamiesiems tinklams, kurie traukiami laivui nuleidus inkarą, ir škotiškiems traukiamiesiems tinklams;
                  
               
                     (3)
                  
                  
                     Deleguotasis reglamentas (ES) 2021/1160 grindžiamas Belgijos, Danijos, Nyderlandų, Prancūzijos, Švedijos ir Vokietijos (Ševeningeno grupė), turinčių tiesioginių žvejybos Šiaurės jūroje valdymo interesų, 2020 m. spalio 19 d. pateikta bendra rekomendacija. Bendros rekomendacijos 3.1.2 skirsnyje konkrečiai atskirtas jūrinis užmetamasis tinklas, kuris traukiamas laivui nuleidus inkarą, ir škotiškas traukiamasis tinklas, ir patvirtinama, kad valstybės narės ketino prašomą išimtį taikyti tik jūriniams užmetamiesiems tinklams, kurie traukiami laivui nuleidus inkarą;
                  
               
                     (4)
                  
                  
                     ŽMTEK vertinime, kuriame padaryta išvada, kad specialios išimties nustatymas jūriniams užmetamiesiems tinklams neturėtų turėti reikšmingo poveikio apsaugos lygiui toje zonoje, turėtas omenyje tik jūrinis užmetamasis tinklas, kuris traukiamas laivui nuleidus inkarą (žvejybos įrankio kodas SDN (3)), o ne škotiškas traukiamasis tinklas (žvejybos įrankio kodas SSC (3));
                  
               
                     (5)
                  
                  
                     todėl Reglamento (ES) 2019/1241 V priedas turėtų būti ištaisytas siekiant paaiškinti, kad siūloma išimtis taikoma tik tiems jūriniams užmetamiesiems tinklams, kurie traukiami laivui nuleidus inkarą (žvejybos įrankio kodas SDN);
                  
               
                     (6)
                  
                  
                     šiame reglamente nustatytos priemonės daro tiesioginį poveikį Sąjungos laivų žvejybos sezono planavimui ir susijusiai ekonominei veiklai, todėl šis reglamentas turėtų įsigalioti iš karto, kai tik bus paskelbtas,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (ES) 2019/1241 ištaisomas pagal šio reglamento priedą.
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. kovo 23 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 198, 2019 7 25, p. 105.
         
            (2)  2021 m. gegužės 12 d. Komisijos deleguotasis reglamentas (ES) 2021/1160, kuriuo iš dalies keičiamos Europos Parlamento ir Tarybos reglamento (ES) 2019/1241 nuostatos dėl šprotų ir jūrinių plekšnių zonų Šiaurės jūroje (OL L 250, 2021 7 15, p. 4).
         
            (3)  2011 m. balandžio 8 d. Komisijos įgyvendinimo reglamento (ES) Nr. 404/2011, kuriuo nustatomos išsamios Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, įgyvendinimo taisyklės (OL L 112, 2011 4 30, p. 64), XI priedas.
      
      
         
            PRIEDAS
            Reglamento (ES) 2019/1241 V priedo C dalis iš dalies keičiama taip:
            
                        1)
                     
                     
                        2.2 punkto d papunktis pakeičiamas taip:
                        
                                    „d)
                                 
                                 
                                    didesnės kaip 221 kW variklio galios laivams leidžiama žvejoti jūriniais užmetamaisiais tinklais, kurie traukiami laivui nuleidus inkarą (SDN), jeigu tokie laivai laikosi šio priedo B dalies 1.1 punkte nustatytų tinklo akių dydžio reikalavimų.“